钦定古今图书集成/明伦汇编/官常典/第299卷 > 袁枢
## 钦定古今图书集成/明伦汇编/官常典/第299卷 > 袁枢

按《陈书袁敬传》：“敬兄子枢，字践言，梁吴郡太守君正
之子也。美容仪，性沈静，好读书，手不释卷。家世显贵，
赀产充积，而枢独居处率素，傍无交往，端坐一室，非
公事未尝出游，荣利之怀淡如也。起家梁秘书郎，历
太子舍人，轻车河东王主簿，安前邵陵王中军、宣城
王二府功曹史。侯景之乱，枢往吴郡省父，因丁父忧。”
时四方扰乱，人求苟免，枢居丧以至孝闻。王僧辩平
侯景，镇京城，衣冠争往造请，枢独杜门静居，不求闻
达。绍泰元年，征为给事黄门侍郎，未拜，除员外散骑
常侍兼侍中。二年，兼吏部尚书。其年，出为吴兴太守。
永定二年，征为左民尚书，未至，改侍中，掌大选事。三
年，迁都官尚书，掌选如故。枢博闻彊识，明悉旧章。初，
高祖长女永世公主，先适陈留太守钱蒇，生子岊，主
及岊并卒于梁世。高祖受命，唯公主追封。至是将葬，
尚书主客请详议，欲加蒇驸马都尉，并赠岊官。枢议
曰：“昔王姬下嫁，必适诸侯，同姓为主，闻于《公羊》之说；
车服不系，显于诗人之篇。汉氏初兴，列侯尚主，自斯
以后，降嫔素族。驸马”都尉置由汉武，或以假诸功臣，
或以加于戚属。是以魏曹植表驸马奉车趣为一号。
《齐职仪》曰：“凡尚公主，必拜驸马都尉。”魏晋以来，因为瞻准。盖以王姬之重，庶姓之轻，若不加其等级，宁可
合巹而酳，所以假驸马之位，乃崇于皇女也。今公主
早薨，伉俪已绝，既无礼数致疑，何须驸马之授。案杜
预尚“晋宣帝第二女高陵宣公主，晋武践祚而主已
亡，泰始中，追赠公主，元凯无复驸马之号。梁之帝女
新安穆公主早薨，天监初，王氏无追拜之事。远近二
例，足以据明。公主所生，既未及成人之礼，无劳此授。
今宜追赠亭侯。”时以枢议为长。天嘉元年，守吏部尚
书，三年即真，寻领右军将军，又领丹阳尹，“本官如故。”
五年，以葬父，拜表自解。诏赐绢布五十匹，钱十万，令
葬讫停宅视郡事，葬服阕，还复本职。其年秩满，解尹，
加散骑常侍，将军、尚书并如故。是时，仆射到仲举虽
参掌选事，铨衡汲引，并出于枢。其所举荐，多会上旨。
谨慎周密，清白自居，文武职司，鲜有游其门者。废帝
即位，迁尚书左仆射。光大元年卒，时年五十一。赠侍
中、左光禄大夫，谥曰简懿。有《集》十卷行于世。弟宪，自
有传。